 

 **МИНИСТАРСТВО ПРИВРЕДЕ**

**2022**

**EUROPEAN ENTERPRISE PROMOTION AWARDS (EEPA)**

 **ТАКМИЧЕЊЕ ЗА НАЈБОЉУ ИДЕЈУ У ОБЛАСТИ ПРОМОЦИЈЕ ПРЕДУЗЕТНИШТВА**

* **ШТА ЈЕ EEPA?**

**European Enterprise Promotion Awards** (Такмичење за најбољу идеју у области промоције предузетништва) је иницијатива Европске комисије која има за циљ да препозна и награди изузетне примере подршке и промоције предузетништва широм Европе. Ова награда не представља само такмичење већ тежњу да се ојача свест о значају подршке предузетништву, као и да се сваки успех на овом пољу прослави.

Поред 27 земаља чланица ЕУ, у такмичењу за најбољи модел у области промоције предузетништва, учествују и Србија, Исланд, Албанија, Турска, Босна и Херцеговина, Косово, Црна Гора, Северна Македонија, Косово\* [[1]](#footnote-1), Јерменија, Молдавија, Украјна и Уједињено Краљевство.

ЕЕПА је шанса да ваша идеја односно креативни приступ у подршци предузетништву уђе у такмичење за европско признање и донесе вам видљивост и промоцију широм Европе, али и да управо ви дате пример и послужите као инспирација другима.

* **КАКО ОСВОЈИТИ НАГРАДУ?**

Уколико.....

1. **Промовишете предузетничку културу….**

....ова категорија подразумева националне, регионалне и локалне иницијативе које промовишу предузетништво, пре свега међу младима и женама....

***Пример:*** организовање догађаја и кампања који промовишу предузетништво и културу која охрабрује креативност, иновативност и преузимање ризика;

1. **Улажете у развој предузетничких вештина......**

....ова категорија подразумева националне, регионалне и локалне иницијативе које унапређују предузетничке и менаџерске вештине, као и вештине запослених ...

***Пример:*** промовисање специфичних вештина као што су техничке вештине занатлија, знање језика, компијутерска писменост, менторинг за предузетнике или предузетничко образовање у школама и факултетима;

1. **Унапређујете пословно окружење и подржавате дигитализацију......**

....ова категорија подразумева иновативне политике и иницијативе на националном, регионалном и локалном нивоу које Европу чине најпривлачнијим местом за отпочињање бизниса, пословање и развој; поједностављење законодавних и административних процедура за предузећа и поштовање принципа „мислите најпре о малима“, подршка дигитализацији пословања и омогућавање предузећима да се развијају, шире тржишта и користе дигиталне технологије, производе и услуге свих врста.

***Пример:*** олакшавање приступа јавним набавкама за МСП; смањење административних трошкова и баријера; подршка приликом преноса власништва бизниса; подршка оснивању нових бизниса; подршка дигиталној трансформацији;

1. **Подржавате интернационализацију МСП....**

....ова категорија подразумева националне, регионалне и локалне политике и иницијативе које охрабрују мала и средња предузећа да искористе могућности тржишта ЕУ и шире....

 ***Пример:*** спровођење пројеката који подстичу и одржавају међународну пословну сарадњу, пружање информација, организовање пословних сусрета и обезбеђивање услуга МСП које им олакшавају излазак на инострана тржишта;

1. **Подржавате одрживи развој....**

....ова категорија подразумева националне, регионалне и локалне политике и иницијативе које подржавају одрживи развој и различите аспекте заштите животне средине као што су циркуларна економија, климатска неутралност, чиста енергија, ефикасност ресурса или биодиверзитет кроз нпр. развој вештина, повезивање или финансирање.

***Пример:*** пружање подршке предузећима да усвоје одржив пословни модел;

1. **Промовишете инклузивно предузетништво и одговорно пословање....**

....ова категорија подразумева националне, регионалне и локалне политике и иницијативе које промовишу корпоративну друштвену одговорност међу малим и средњим предузећима; као и оне које промовишу предузетништво међу угроженим групама, незапосленима, етничким мањинама и сл.

***Пример:*** оснивањесоцијалних и непрофитних предузећа којима се решавају социјални проблеми кроз предузетништво

**......пријавите се!!!**

* **КО МОЖЕ ДА УЧЕСТВУЈЕ?**

Право учешћа имају националне, регионалне и локалне институције и организације, градови, региони, јединице локалне самоуправе као и јавно-приватна партнерства између јавних власти и предузетника, образовних програма и пословних организација.

Програми прекограничне сарадње такође могу бити номиновани уколико имају подршку свих учесника у спровођењу односно уколико постоји њихова сагласност.

 *„Једна од добрих страна овог такмичења је да границе између земаља нестају. Удаљени градови постају економски савезници који се не такмиче према бруто домаћем производу већ према брилијантним идејама“*

Уколико желите да учествујете у Такмичењу, а нисте национална, регионална и локална институција и организација, град, регион, јединица локалне самоуправе, пројекат који пријављујете мора бити резултат јавно-приватног партнерства, тј. да сте на основу финансијског споразума задужени за имплементацију програма који је креирало јавно тело и/или да постоји споразум између вас и јавног тела којим сте на основу ваше експертизе, знања и ресурса, укључени у процес израде практичних политика и/или да је вашем конкретном пројекту дата директна подршка од стране јавног тела (ова подршка не мора нужно бити финансијске природе).

Битан услов учешћа јесте да се пројекат/иницијатива која је предмет Такмичења спроводи **минимум 15 месеци** односно да је остварила одређене резултате који је могу квалификовати за признање.

* **КАКО СЕ ПРИЈАВИТИ?**

Такмичење се састоји из две фазе:

* Прва је на националном нивоу односно бирају се државни представници, и то два представника из две различите категорије;
* Другу фазу чини такмичење изабраних представника држава на европском нивоу.

Уколико желите да учествујете, пошаљите своју пријаву, односно попуњен формулар који је постављен на сајту Министарства привреде ( [www.privreda.gov.rs](http://www.privreda.gov.rs) ) електронским путем (у word или pdf формату) најкасније до **07. јула 2022. године** на следећe мејл адресe: milica.stankovic@privreda.gov.rs и iva.matic@privreda.gov.rs .

Пријавни формулар мора:

- имати маx 10 страница;

- бити попуњен на енглеском језику;

- садржати детаљан опис пројекта са следећим елементима: анализа ситуације, изазови, решења, имплементација, резултати и план за даљу реализацију;

- бити пропраћен писмом подршке високог политичког представника, предузетника или професора који није био директно укључен у сам пројекат (скенирано, потписано и приложено у pdf формату);

- садржати тачне контакт детаље и

- бити потписан од стране лица које је надлежно за спровођење пројекта.

* **НА ОСНОВУ КОЈИХ КРИТЕРИЈУМА ЋЕ СЕ ПРИЈАВЕ ОЦЕЊИВАТИ?**

Након прегледања формалне исправности пријава, оцењивање и селекција ће се извршити према следећим критеријумима:

|  |  |
| --- | --- |
|  | **Максимум** |
| Оригиналност и изводљивост: * Да ли је иницијатива оригинална и иновативна?
* Зашто се сматра успешном?
 | 20 бодова |
| Утицај на локалну економију: * Какав је био утицај иницијативе на локалну економију?
* Да ли иницијатива има утицај на креирање нових радних места?
* Да ли је иницијатива одржива у будућности?
* Какав позитивни дугорочни ефекат ће имати?
 | 30 бодова |
| Унапређење веза локалних стејкхолдера: * Да ли је локално становништво било укључено у реализацију ове иницијативе?
* Да ли су угрожене групе становништва имале корист?
* Да ли је испоштована локална култура, окружење и социјалне карактеристике?
 | 25 бодова |
| Преносивост: * Да ли овај приступ може да се примени у региону?
* Да ли овај приступ може да се примени у Европи?
* Да ли је иницијатива инспиративна?
* Да ли су развијене неке везе/партнерства која ће преносити научене лекције?
 | 25 бодова |

Најкреативније и најуспешније пријаве, а највише две из различитих категорија, ће бити прослеђене европском жирију, који ће донети одлуку о победи за сваку од категорија као и о победнику на нивоу целог такмичења.

Сви учесници који су на националном нивоу номиновани за даље такмичење, биће позвани да учествују на свечаној церемонији доделе награда.

Желимо вам сву срећу и видимо се у финалу!

***Питања или коментари? Е-mail:***

milica.stankovic@privreda.gov.rs

iva.matic@privreda.gov.rs

1. \*Овај назив је без прејудицирања статуса и у складу је са Резолуцијом Савета безбедности Уједињених нација 1244 и мишљењем Међународног суда правде о декларацији о независности Косова. [↑](#footnote-ref-1)